

» Tänavusel ratsutamise MK-etapil Tallinnas osalevad 10 riigi sportlased


27. september 2006
Eesti koondislastest osalevad Tallinn Horse Showl kõik – põlvevigastusest paranev kapten Rein Pill, Gunnar Klettenberg, Hanno Ellermann, Urmas Raag ja Tiit Kivisild.
Rein Pill on võistlemiseks üles andnud kolm hobust, 10-aastase Casanova, 9-aastase Indigo ja 12-aastase Rituali. Klettenbergi võib tänavu võistlemas näha tänavuse MK-sarja 12. ratsu Novestaga, samuti nooremate hobuste Pauline ja Timoga. Hanno Ellermann püüab poodiumikohti hobustel Amber van Spieveld, Larissa XI ja Poncorde ning Urmas Raag hallil Ironicul ja noorematel Normenil ja Axel du Beaumont`il. Tiit Kivisild astub tänavu võistlustulle hobustel Lara, Buben ja Continio.
3-päevase võistluse jooksul on kavas kokku 12 parkuuri, nende hulgas ka Palladium Cupi 4 finaalsõitu ning maailmakarikaparkuur Alexela Grand Prix. Palladium Cupi tänavune üldvõitja selgub laupäeval kell 17 algava ning maailmakarika võitja pühapäeval kell 16 algava parkuuri jooksul.
Tallinna MK-etapist võtavad osa Eesti, Läti, Leedu, Soome, Rootsi, Taani, Poola, Hollandi, Inglismaa ja Iirimaa ratsasportlased.
Loe kommentaare
(11)